Lið Skallagríms varð að sætta sig við þriðja sæti C-riðils í Lengjubikar karla í körfubolta eftir lokaumferð keppninnar sem fram fór um helgina . Borgnesingar léku tvo leiki , fyrst á Ísafirði á föstudaginn gegn KFÍ og á síðan í gær á heimavelli gegn Stjörnunni . Leikurinn á Ísafirði einkenndist af miklum varnarleik en það voru Ísfirðingar sem voru meira og minna með yfirhöndina . Forysta þeirra var þó ekki mikil mestan part leiksins og voru Skallagrímsmenn ekki langt undan . Heimamenn höfðu þó sigur að endingu , 72 : 65 . Stigaskor skiptist heldur jafnt á milli leikmanna Skallagríms . Stigahæstir voru Grétar Ingi Erlendsson og Orri Jónsson með 15 stig hvor . Næstir á eftir komu Davíð Ásgeirsson með 9 , Davíð Guðmundsson 8 , Egill Egilsson 7 , sem einnig tók 14 fráköst , Trausti Eiríksson 5 og loks þeir Sigursteinn Orri Hálfdánarson og Sigurður Þórarinsson með 3 hvor . Síðari leikurinn gegn Garðbæingum var heldur sókndjarfari og sveiflukenndari þar af leiðandi . Borgnesingar byrjuðu leikinn afleitlega og voru komnir 1:22 undir þegar tæpar fjórar mínútur voru eftir af fyrsta leikhluta en staðan að honum loknum var 12:32 fyrir gestina . Heimamenn réðu aftur á móti lögum og lofum í öðrum leikhluta með þeim afleiðingum að þegar liðin gengu til búningsherbergja í hálfleik var staðan orðin 42 : 44 fyrir Stjörnuna . Gestirnir voru þó betri aðilinn í seinni hálfleik , komu forskoti sínu aftur í tveggja stafa tölu og héldu Skallagrímsmönnum í skefjum . Baráttuandi heimamanna var þó ekki fyrir bí , því liðið náði að minnka muninn áður en yfir lauk í tólf stig . Lokatölur 92 : 80 . Skallagrímsmenn hafa þar með lokið keppni í Lengjubikarnum . Næsti leikur þeirra er upphafsleikur Dominos deildarinnar sem fram fer gegn ÍR á útivelli 10. október næst komandi .